Hei, denne artikkelen er over ett år gammel og kan inneholde utdatert informasjon

(Dagbladet): Den Oslo-bosatte mannen står nå opp for og forsvarer sin bror som mandag ble siktet for falsk forklaring i forbindelse med 16 år gamle Sigrid Giskegjerde Schjetne forsvant natt til 5. august.

- Politiet sløser bort unødvendig tid. Det er hundre prosent sikkert at min bror ikke har noe med dette å gjøre. I stedet sitter den virkelige gjerningsmannen og ser på det hele og ler, sier den siktedes bror til Dagbladet over kafébordet i Oslo sentrum.

- Alt min bror ville var å hjelpe politiet med å finne jenta, sier han.

Det har vært ei uke der broren har gått igjennom lange, intense avhør, ransakinger og intens politigraving i sitt privatliv og sin fortid. I tillegg har leiligheten hans på Østensjø vært beleiret av pressen.

Det hele startet mandag. Da hadde mannen avtalt med politiet at han skulle signere noen papirer i forbindelse med at han var avhørt som vitne.

Buksa på knærne - Han ble opptatt på jobb så han glemte det. Han trodde ikke det var så viktig, han skulle jo bare signere på noen papirer. Da kom politiet på døra da han satt på toalettet, sier broren til Dagbladet.

- Politiet ble forbannet da han ikke åpnet med en gang - men hvem åpner for politiet med buksa på knærne? De sto og ropte i gangen og la ikke skjul på at de var politi, og naboene fikk med seg alt sammen. Så ble han lagt i jern utenfor der han bor, så samtlige naboer kunne se det, hevder broren.

SIKTET: En Oslo-mann er siktet for å ha gitt falsk forklaring til politiet i Sigrid-saken. Her forlater han leiligheten sin torsdag. Foto: Øistein Norum Monsen / Dagbladet Vis mer

Han mener at «politiet må lære seg normal folkeskikk».

- Sånn det er nå kan politiet gjøre akkurat som de vil, raser mannen.

- Kjæresten avhørt Politiets henvendelser overfor den siktede mannens kjæreste og foreldre opprører siktedes bror. Politiet har oppsøkt foreldrene som bor på Vestlandet.

- Så går de til foreldrene mine, på bopelen deres - mens de hadde folk på besøk. Politiet kom i uniform og hamret på døren. De beslagla bilen deres fordi den skulle undersøkes, siden broren min hadde hatt den i Oslo da jenta forsvant. Jeg forstår at det er nødvendig, men det må da gå an å vise litt diskresjon, sier mannen opprørt.

Siktede møtte kjæresten sin i utlandet i fjor, og nå hadde han endelig fått henne til Norge på besøk.

- Det er hennes første besøk i Norge, og hun snakker ikke norsk. Så blir han tatt med av politiet, jeg må ta meg av henne og hun skjønner ingenting av hva som foregår. Hun har selv vært i et langt avhør, og det må jo være forferdelig for henne å få et slikt møte med Norge.

PC-beslag Broren sier politiet har tatt beslag i PC-en hans.

- Den sto i leiligheten til min bror. Der er det flere viktige papirer som jeg nå ikke får tak i, sier han og sukker.

KLAPPJAKT: Politiet gjennomsøkte leiligheten til den siktede mannen i går. Foto: Henning Lillegård / Dagbladet. Vis mer

I 2007 ble mannen som nå er siktet i Sigrid-saken dømt for en grov overfallsvoldtekt. Dette var en svært krevende periode for familien.

- Det er seks år siden. Jeg forsvarer ikke det han gjorde da, men han har sonet sin straff. Han har en jobb, han lever et liv, har en kjæreste og en leilighet. Det er uforskammet oppførsel. Nå mister han sikkert jobben, og han kan jo ikke bo der han bor nå.

Dagbladet har orientert Oslo-politiet om brorens frustrasjon og kritikk.

- Jeg kan ikke kommentere noe som går på den siktede å gjøre, sier politiinspektør Hanne Kristin Rohde.